DA Den Europæiske Unions Tidende C 62/20

Meddelelse vedrørende præferenceaftaler om diagonal oprindelseskumulation mellem Fællesskabet, de vestlige Balkanlande og Tyrkiet

(2009/C 62/07)

Inden for rammerne af stabiliserings- og associeringsprocessen (SAP) forhandlede Det Europæiske Fællesskab stabiliserings- og associeringsaftaler (SAA) med de vestlige Balkanlande (Albanien, Bosnien og Hercegovina, Kroatien, Den Tidligere Jugoslaviske Republik Makedonien, Montenegro og Serbien). SAA med Kroatien og Den Tidligere Jugoslaviske Republik Makedonien er trådt i kraft. I afventning af ikrafttrædelsen af SAA anvendes interimsaftaler om handel og handelsanliggender med Albanien, Bosnien og Hercegovina og Montenegro.

Artikel 3 og 4 vedrørende definitionen af begrebet »produkter med oprindelsesstatus« og om metoderne for administrativt samarbejde i protokollerne til SAA eller til interimsaftalerne mellem Det Europæiske Fællesskab og henholdsvis Albanien (1), Bosnien og Hercegovina, Den Tidligere Jugoslaviske Republik Makedonien (2) og Montenegro indeholder bestemmelser om diagonal oprindelseskumulation mellem de berørte parter (3) og for Tyrkiet (4) for så vidt angår de varer, der er omfattet af afgørelse 1/95 truffet af Det Blandede Udvalg EF-Tyrkiet.

Ifølge stk. 4 i de ovennævnte artikler meddeler Fællesskabet og de berørte lande via Europa-Kommissionen hinanden aftaler og tilknyttede oprindelsesregler, som anvendes med de andre lande. Efterfølgende offentliggør Europa-Kommissionen i C-udgaven af Den Europæiske Unions Tidende datoen, fra hvilken den diagonale kumulation, jf. disse artikler, anvendes for varer, som opfylder de krævede betingelser. Dette er formålet med denne meddelelse.

Der skal erindres om, at der kun kan anvendes kumulation, hvis det endelige fremstillingsland og det endelige bestemmelsesland har indgået frihandelsaftaler indeholdende identiske oprindelsesregler med de andre lande, der deltager i erhvervelsen af oprindelsesstatus, dvs. med alle de lande, hvor samtlige benyttede materialer har oprindelse. Materialer, der har oprindelse i et land, som ikke har indgået en aftale med det endelige fremstillingsland og det endelige bestemmelsesland, behandles som materialer uden oprindelsesstatus.

Den nedenstående tabel illustrerer de berørte landes situation med hensyn til denne kumulation og angiver datoerne for ikrafttrædelsen af de tilknyttede oprindelsesprotokoller og ændringer heraf. Diagonal kumulation kan anvendes, når det endelige bestemmelsesland er en medlemsstat i Det Europæiske Fællesskab eller Tyrkiet for så vidt angår de varer, der er omfattet af afgørelse 1/95 truffet af Det Blandede Udvalg EF-Tyrkiet.

ISO-alpha-2-koderne for de enkelte lande i tabellen er som følger:

— Albanien AL — Bosnien og Hercegovina BA — Den Tidligere Jugoslaviske Republik Makedonien MK (5) — Montenegro ME — Serbien RS — Tyrkiet TR

Denne meddelelse ajourføres, når det er nødvendigt.

Anvendelsesdato for protokollerne om oprindelsesregler for diagonal kumulation mellem Fællesskabet, Albanien, Bosnien og Hercegovina, Den Tidligere Jugoslaviske Republik Makedonien, Montenegro, Serbien og Tyrkiet

EU TR (6) AL 1.1.2007 BA 1.7.2008 MK 1.1.2007 ME 1.1.2008 RS — Signaturforklaring: — Interimsaftalen er endnu ikke trådt i kraft.

(1) Protokol som erstattet af bilag VII til protokollen til interimsaftalen med henblik på at tage højde for Bulgariens og Rumæniens tiltrædelse til Den Europæiske Union.

(2) Protokol som erstattet af bilag IX til protokollen til SAA med henblik på at tage højde for Bulgariens og Rumæniens tiltrædelse til Den Europæiske Union.

(3) Protokollen til SAA med Kroatien vedrørende definitionen af begrebet »produkter med oprindelsesstatus« og om metoderne for administrativt samarbejde (som erstattet af bilag X til protokollen med henblik på at tage højde for Bulgariens og Rumæniens tiltrædelse) indeholder ingen bestemmelser om diagonal kumulation. Interimsaftalen med Serbien er endnu ikke gennemført. Samhandel med toldområdet Kosovo er ikke omfattet af nogen SAA eller interimsaftale.

(4) Tyrkiet vil kunne deltage i et system for diagonal oprindelseskumulation, som omfatter Det Europæiske Fællesskab og de vestlige Balkanlande, såfremt dets egne aftaler med de vestlige Balkanlande indeholder bestemmelser om diagonal oprindelseskumulation.

(5) ISO-kode 3166. Foreløbig kode, som på ingen måde foregriber den endelige nomenklatur for dette land, der vil blive fastsat efter afslutningen af de igangværende forhandlinger under FN's ledelse.

(6) De nugældende aftaler mellem Tyrkiet og nogle af de vestlige Balkanlande (AL, BA og MK) indeholder alene bestemmelser om bilateral kumulation. Processen vedrørende ændring af protokollerne om oprindelse med henblik på SAP+ kumulation drøftes for indeværende af disse lande.

Signaturforklaring: